Sisulu 'mislei' publiek; besluit oor Kubane 'onwettig' | Maroela Media
Sisulu 'mislei' publiek; besluit oor Kubane 'onwettig'
Lindiwe Sisulu, minister van menslike nedersettings, water en sanitasie. (Foto: Twitter)
Die organisasie Solidariteit voer aan die minister van menslike nedersettings, water en sanitasie se besluit om Kubaanse ingenieurs na Suid-Afrika te bring is "onwettig" en vra die hof om Lindiwe Sisulu se besluit daaroor ter syde te stel.
In sy hofstukke voer Solidariteit aan Sisulu en die departement voldoen nie aan bepalings in die Grondwet dat staatsinstellings doeltreffend bestuur moet word nie.
Hy vra dat die besluit om Kubaanse ingenieurs aan te stel, ter syde gestel moet word en voer in hofdokumente aan dat die korrekte prosedure in die aanstel van die ingenieurs nie gevolg is nie.
Solidariteit meen ook daar was geen deursigtigheid in die proses nie.
"Wat minister Sisulu en haar departement doen, is ongrondwetlik. Sy mislei die publiek doelbewus, konkel agteraf en systap prosesse wat gevolg moet word. Met hierdie aksies ondermyn sy die wet en versuim sy om te voldoen aan die vereistes wat aan haar gestel word," sê Anton van der Bijl, hoof van regsake by Solidariteit.
"Ons herinner die minister daaraan dat sy 'n verpligting teenoor Suid-Afrika het en dat sy haar verantwoordelikhede moet nakom. Sy wil egter nie gehoor gee nie en het ons met geen ander keuse gelaat as om ons na die hof te wend nie."
Solidariteit voer voorts aan die besluit om die Kubaanse ingenieurs hierheen te bring is boonop oneties, omdat hulle slegs 'n klein gedeelte van die betaling daarvoor gaan ontvang. Die meeste van die geld word aan die Kubaanse regering betaal.
Die organisasie sê die Kubaanse werkers word uitgebuit sodat die regering "ou politieke skuld", wat hoofsaaklik deur die ANC aangegaan is, kan terugbetaal.
"Suid-Afrika kan nie pa staan vir die ANC se politieke skuld nie. Ons kan ook nie toekyk hoe mense uitgebuit word nie. Om enige geld aan te wend om ingevoerde arbeid te finansier terwyl jou eie werkmag onder 'n pandemie en werkloosheid gebuk gaan, is onverantwoordelik en irrasioneel," sê Van der Bijl.
"Ons kan nie toelaat dat belastinggeld op hierdie wyse verkwis word nie."
Die departement het verlede maand gesê Solidariteit se voortgesette hofstryd teen die regering oor die invoer van Kubaanse ingenieurs grens aan vreemdelinghaat en bitterheid teenoor die mense van Kuba.
Die hofsaak handel oor die sogenaamde invoer van 24 Kubaanse ingenieurs wat reeds dienskontrakte met die departement aangegaan het. Sisulu het vroeër egter aangevoer die ingenieurs is nie werkers van die departement nie en gaan nie salarisse verdien nie.
Solidariteit het ook bekendgemaak dat belastingbetalers ongeveer R75 miljoen vir die Kubaanse projek gaan opdok, en nie R64 miljoen soos vroeër aangevoer is nie, maar die regering hou vol dat hy nie sy jarelange verhouding met Kuba gaan verbreek nie.
Kuba Kubaanse ingenieurs Lindiwe Sisulu Solidariteit
Minister, polisiehoof wag vir hofbesluit oor Zuma
wat weet Lindiwe Sizulu enigsins van watersake het sy die kwalifikasies om te bewys dat sy vir dit studeer het
En so hou die liegende ANC aan om ons burgers te verarm net om hulle agenda te versterk. Of hulle nie bereid is om bande met Kuba te verbreek nie kan ongelukkig nie deur die belastingbetaler gefinansier word nie.
Ek lees nou hierdie berig, en ander "politieke" berigte. Wat my verskriklik baie opval is dat die VF+ oral instap en probeer vasvat en reg maak. Waar is die DA? Ek het regtig gedink toe Johan Steenhuizen leier geword het, gaan hy die ANC in die bek ruk. Maar nêrens sien ek hom aktief nie. Gaan hy ook teleurstel soos sy voorgangers?